1Are xutzin chu bixquil ronojel ile, i Jesus xel pa Galiléa y xa 'e pa Judéa. Chila xu 'axuj i ya re i Jordan. 2Je q'ui i winak je teren chirij; chila xe rutzirsaj iwabib. 3Are 'uri xe upon juban aj Fariséo ru'; cacaj quiqui c'am u pam, tzaksabal-re quiqui 'ano. Y xqui tz'onoj che: —Jun achi, we craj cu jach can i rixokil, ¿wach cu bij i 'atbal tzij tz'ibtal can rumal i mam Moises? ¿Xa bi chi maquil 'utz nawi cu jacho? Queje ile xqui bij che i Jesus. 4Ire xu la' u wach chique: —¿Xataba n-iweta'am taj wach i tz'ibtal can chupam u wuj i Dios? Cu bij chi i Dios chu xebal 'ij sak, are xe u 'an i winak, "jun achi, jun ixok xe u yijba." 5Xak xu bij i Dios chi "are i rumal 'uri chi jun achi 'o u chac quel cu' u kajaw u chuch man cacuc'aj quib ru' i rixokil. I je queb-le que'elok xa je jun chi winak." (Queje ile tz'ibtal canok.) 6Rumal-i que'elok ne te queb chic, ique xa je jun xe'elok. Rumal-i i winak, n-ta piqui'ab quiqui yoj ile chi u yijbam i Dios xa jun u 'anom chique. (Queje ile xu bij i Jesus chique i aj Fariséo.) 7Te'uri xqui tz'onoj chic che i Jesus: —¿Wuchac 'uri xu bij i mam Moises chique i achiab chi 'o u chac quiqui ya jun wuj chique i quixokil, jachbal-que quiqui 'ano? Te'uri quiqui jach 'u bic. ¿Wuchac 'ut queje xu bij ire ile, we n-queje ta craj i Dios ile? —xqui bij che i Jesus. 8Ire xu la' u wach chique: —Queje xu ya i mam Moises ile chiwe man yix lic ix buy. Are rumal 'uri chi xu ya chiwe qui jach ni iwixokil. Xui-ri, chu xebal 'ij sak, n-queje ti ile u ch'obom li Dios. 9Quin bij iri chiwe: we 'o jun cu jach nubi i rixokil, y we i rixokil n-tu mac u 'anom ru' jun chic achi, i rachijil te'ek 'o u mac 'uri chuwach i Dios we xcuc'aj chic quib ru' jun chic ixok. Xak we jun achi ca q'uiji ru' jun ixok we xa jachtal can rumal i rachijil, lic 'o ni u mac 'uri i ucab achi chuwach i Dios. (Queje xu bij i Jesus ile chique.) 10Te'uri i u tijoxelab xqui bij che: —We queje que'el ile, jun achi ru' jun ixok, mas 'utz 'uri we n-cu tzucuj ta rixokil —xe cha. 11I Jesus xu bij chique: —Colo katzij ile, xui-ri n-conojel taj quiqui ch'ijo chi n-ta quixokil; xui ique quiqui ch'ijo chi yatal u cho'ab i Dios cu'. 12Je 'o i achiab chi n-quiqui tzucuj ta quixokil: 'o jujun chique chi n-tz'akat ti qui ch'acul chi calaxic; xak 'o jujun chique chi n-tz'akat ti qui ch'acul man xa ril 'antal chique; xak 'o jujun chi n-quiqui tzucuj ta quixokil rumal u chac i Dios, u chac i 'atbal tzij aj chicaj. We 'o jun ca tiqui chu ch'ijic ile, chu 'ana na —xu bij. 13Je 'o jujun winak xe qui c'am li ac'alab ru' i Jesus, cu yabej na re u 'ab piquiwi, xak cu tz'onbej i 'utz re i Dios piquiwi. Xui-ri, i u tijoxelab xqui jek qui 'atixic i je uc'awnak i ac'alab. 14I Jesus, are xrilo, xu bij chique: —Chi ya chique i ac'alab que c'un wu'; me i 'atij, man ni'pa i je pacha ac'alab piqui c'ux, 'o-que che i 'atbal tzij aj chicaj —xu bij chique u tijoxelab. 15Are 'uri xu coj u 'ab piquiwi i ac'alab; te'uri xel chila. 16'O jun achi, c'a ala, xupon ru' i Jesus y xu bij che: —Nim laj winak, at 'utz laj tijonel, ¿wach tak i 'utz quin 'an na, quin rikbej re in c'aslemal chi n-tu q'uisic? —xu bij. 17I Jesus xu bij che: —¿Wuchac ca bij "'utz" chwe yin? N-ta jun chi 'utz, xui Dios —xu bij—. Xui-ri we cawaj cat oc che i c'aslemal katzij, cha 'ana pacha cu bij u tzij u pixab i Dios —xu bij che. 18—¿Pachique che? —xu bij i achi. I Jesus xu bij che: —Mat camsanic; ma kajsaj a 'ij ru' jun ixok chi n-awixokil taj; ma 'an ela'; mat t'oronic; 19cha cojo qui 'ij a kajaw a chuch; y c'ax cha na a lo'c'anij pacha c'ax u na'ic awib yet —xu bij i Jesus che. 20—Ronojel ile 'is quin tijin chu 'anic; in 'anom na lok c'a are in ch'utin —xu bij i achi che—. ¿Wach c'a craj quin 'ano? —xu bij. 21I Jesus xu bij che: —We cawaj lic n-ta chic rajwaxic chawe chuwach i Dios, jat, ja c'ayij ni'pa i 'o awu', y cha jacha chique i niba'ib. Ca rik 'uri a beyomal chicaj. Te'uri chat petok y chat terej chwij —xu bij i Jesus che. 22I achi, are xu ta ile, lic ca bisonic, man lic beyom; xu maj bi u be, y xa 'ec. 23Are 'uri i Jesus xu bij chique i u tijoxelab: —Katzij i quin bij chiwe: i beyomab, c'ax coquic pu'ab i 'atbal tzij aj chicaj. 24Quin camulij chic u bixquil: c'ax roquic jun beyom, coc pu'ab i Dios; c'ax ni ile chuwach i ric'awic jun camey che i tel re jun acuxa —xu bij chique. 25I u tijoxelab, are xqui ta ile, lic xqui bisoj. Te'uri xe oc chu bixquil chiquiwach: —¿Pachin quelsax na 'uri chupam u mac? —xe cha. 26I Jesus xe u takej y xu bij chique: —I winak n-que tiqui ta chu 'anic ile; xui-ri i Dios ronojel 'is ca tiqui che —xu bij. 27Are 'uri i ma Pédro xu bij che: —Kajwal, yoj, ronojel ni'pa i 'o ku', xka canaj canok y oj terejnak chawij. ¿Wach i ca ya' chake 'ut? —co'ono. 28I Jesus xu bij chique: —Katzij i quin bij chiwe, are cu rik i 'ij chi ca jaltaj ronojel ni'pa 'o chuwach i jyub ta'aj, are 'uri ca ya' i 'ij yix. Are 'o chic i Achi aj Chicaj pa nim laj u 'atbal tzij, xak yix chi ix terejnak chwij xak ca ya' i patan nim u 'ij. Yix 'uri qui 'at ni tzij piquiwi i je cablajuj tzobaj aj Israel winak. 29Conojel ni'pa i co'tam can ubitak-que wumal yin, nim na quiqui ch'ac puwi ile. We 'o jun u canam can i rachoch, o we i ratz u cha', o we i ranab, o we u chuch u kajaw, o we u canam can rixokil, o we i rac'al, o we i rulew xa wumal yin, nim i cu ch'ac na. Ca ya' na 'uri jun ciénto che, puwi ni'pa ile chi xa jun 'o te'ek ru', xak ca ya' jun u c'aslemal chi n-tu q'uisic. 30Xui-ri, ni'pa i je nabe wo'or, je q'ui na que canaj can pa q'uisbal-re; xak je q'ui chi je 'o can pa q'uisbal-re wo'or, are ique are i que nabeaj na —xu bij i Jesus chique.
SAN MATÉO 19